               EIROPAS KOMISIJA
            Briselē, 20.1.2022
            COM(2022) 20 final
            2022/0010(BUD)

            Priekšlikums
            EIROPAS PARLAMENTA UN PADOMES LĒMUMS
            par Eiropas Globalizācijas pielāgošanās fonda darbu zaudējušiem darba ņēmējiem izmantošanu saskaņā ar Spānijas iesniegto pieteikumu EGF/2021/006 ES/Cataluña automotive

               PASKAIDROJUMA RAKSTS

               PRIEKŠLIKUMA KONTEKSTS

               1.Noteikumi, kas piemērojami finansiāliem ieguldījumiem no Eiropas Globalizācijas pielāgošanās fonda darbu zaudējušiem darba ņēmējiem (EGF), ir izklāstīti Eiropas Parlamenta un Padomes 2021. gada 28. aprīļa Regulā (ES) 2021/691 par Eiropas Globalizācijas pielāgošanās fondu darbu zaudējušiem darba ņēmējiem (EGF) un ar ko atceļ Regulu (ES) Nr. 1309/2013
                  1
                (turpmāk tekstā “EGF regula”).

               2.2021. gada 23. septembrī Spānija iesniedza pieteikumu EGF/2021/006 ES/Cataluña automotive, lai saņemtu finansiālu ieguldījumu no EGF pēc darba ņēmēju atlaišanas saimnieciskās darbības nozarē, kas klasificēta NACE 2. redakcijas 29. nodaļā (“Automobiļu, piekabju un puspiekabju ražošana”), NUTS 2. līmeņa reģionā Katalonijā (ES51), Spānijā.

               3.Komisija pēc tā izvērtēšanas saskaņā ar visiem piemērojamajiem EGF regulas noteikumiem secināja, ka nosacījumi EGF finansiālā ieguldījuma piešķiršanai ir izpildīti.

               PIETEIKUMA KOPSAVILKUMS

                        EGF pieteikums

                        EGF/2021/006 ES/Cataluña automotive

                        Dalībvalsts

                        Spānija

                        Attiecīgais(-ie) reģions(-i) (NUTS
                           2
                         2. līmenis)

                        Katalonija (ES51)

                        Pieteikuma iesniegšanas datums

                        2021. gada 23. septembris

                        Pieteikuma saņemšanas apliecinājuma datums

                        2021. gada 29. septembris

                        Papildu informācijas pieprasījuma datums

                        2021. gada 7. oktobris

                        Papildu informācijas iesniegšanas termiņš

                        2021. gada 29. oktobris

                        Izvērtējuma pabeigšanas termiņš

                        2022. gada 20. janvāris

                        Intervences kritērijs

                        EGF regulas 4. panta 2. punkta b) apakšpunkts

                        Attiecīgo uzņēmumu skaits

                        10

                        Saimnieciskās darbības nozare(-es)

                        (NACE 2. redakcijas nodaļa)
                           3

                        29. nodaļa (Automobiļu, piekabju un puspiekabju ražošana)

                        Atsauces periods (seši mēneši):

                        2021. gada 1. janvāris – 2021. gada 1. jūlijs

                        Zaudēto darbvietu skaits atsauces periodā (a)

                        346

                        Zaudēto darbvietu skaits pirms vai pēc atsauces perioda (b)

                        359

                        Zaudēto darbvietu kopskaits (a + b)

                        705

                        Atbalsttiesīgo saņēmēju kopskaits

                        705

                        Paredzēto atbalsta saņēmēju kopskaits

                        450

                        Individualizēto pakalpojumu budžets (EUR)

                        3 138 300

                        EGF īstenošanas budžets
                           4
                         (EUR)

                        150 119

                        Kopējais budžets (EUR)

                        3 288 419

                        EGF ieguldījums (85 %) (EUR)

                        2 795 156

               PIETEIKUMA IZVĒRTĒŠANA

               Procedūra

               4.Pieteikumu EGF/2021/006 ES/Cataluña automotive Spānija iesniedza 12 nedēļu laikā no dienas, kad bija izpildīti EGF regulas 4. pantā minētie intervences kritēriji, proti, 2021. gada 23. septembrī. Komisija 2021. gada 29. septembrī apstiprināja minētā pieteikuma saņemšanu un 2021. gada 7. oktobrī pieprasīja Spānijai papildu informāciju. Šī papildu informācija tika sniegta 15 darbdienu laikā no pieprasījuma dienas. Termiņš, kurā Komisijai būtu jāizvērtē pieteikuma atbilstība finansiālā ieguldījuma piešķiršanas nosacījumiem, proti, 50 darbdienas no pilnīga pieteikuma saņemšanas dienas, beidzas 2022. gada 20. janvārī.

               Pieteikuma atbilstība

               Attiecīgie uzņēmumi un atbalsta saņēmēji

               5.Pieteikums attiecas uz 346 darba ņēmējiem, kuri darbu zaudējuši ekonomikas nozarē, kas klasificēta NACE 2. redakcijas 29. nodaļā (Automobiļu, piekabju un puspiekabju ražošana). Atlaišanas gadījumi notikuši NUTS 2. līmeņa Katalonijas reģionā (ES51).

                        Uzņēmumi un darbu zaudējušo darba ņēmēju skaits atsauces periodā

                        Aludyne Automotive Spain, SLU

                        3

                        Gruau Ibérica, SLU

                        7

                        Bosch Sistemas de Frenado, SLU

                        13

                        Magna Seating Spain SLU

                        1

                        Continental Automotive Spain, SA

                        156

                        Nobel Plastiques Iberia, SA

                        68

                        Faurencia Interior Systems España, SAU

                        71

                        Robert Bosch España (Castellet rūpnīca)

                        8

                        Fico Transpar, SA

                        10

                        U-Shin Spain, SLU

                        9

                        Kopējais uzņēmumu skaits: 10

                        Darbu zaudējušo darba ņēmēju kopskaits:

                        346

                        To pašnodarbināto personu kopskaits, kuras beigušas darbību:

                        0

                        Atbalsttiesīgo darba ņēmēju un pašnodarbināto personu kopskaits:

                        346

               Intervences kritēriji

               6.Spānija iesniedza pieteikumu saskaņā ar EGF regulas 4. panta 2. punkta b) apakšpunktā minēto intervences kritēriju, kas paredz, ka sešu mēnešu atsauces periodā darbība beigusies vismaz 200 darbu zaudējušiem darba ņēmējiem uzņēmumos, kuri darbojas tajā pašā saimnieciskās darbības nozarē, kas definēta NACE 2. redakcijas nodaļas līmenī, un atrodas vienā reģionā vai divos dalībvalsts kaimiņu reģionos, kuri definēti NUTS 2. līmenī. NUTS 2 reģionā Katalonijā (ES51) darbu zaudēja 346 darba ņēmēji.

               7.Pieteikuma sešu mēnešu atsauces periods ir no 2021. gada 1. janvāra līdz 2021. gada 1. jūlijam.

               Darbu zaudējušo darba ņēmēju skaita un darbības beigšanās aprēķināšana

               8.Darbu zaudējušo darba ņēmēju darbības izbeigšana atsauces periodā tika aprēķināta no faktiskās līguma pārtraukšanas dienas vai līguma termiņa beigām.

               Atbalsttiesīgie saņēmēji

               9.Papildus jau minētajiem darba ņēmējiem atbalsttiesīgi ir arī 359 darbu zaudējuši darba ņēmēji, kuru darbība beidzās pirms vai pēc sešu mēnešu atsauces perioda. Visi šie darba ņēmēji savu darbību beidza sešu mēnešu laikā pirms atsauces perioda sākuma 2021. gada 1. janvārī un/vai starp atsauces perioda beigām un dienu pirms šā priekšlikuma pieņemšanas. Var noteikt skaidru cēloņsakarību ar notikumu, kas izraisīja darbu zaudējušo darba ņēmēju darbības beigšanos atsauces periodā.

               10.Atbalsttiesīgo saņēmēju kopskaits ir 705.

               To notikumu apraksts, kuri izraisīja darbvietu zaudēšanu un darbības beigšanos

               11.Notikums, kas izraisīja šo atlaišanu, ir Nissan lēmums pārtraukt darbību un slēgt rūpnīcu Katalonijā.

               12.2020. gada 27. maijā Renault, Nissan un Mitsubishi prezentēja savu jauno stratēģisko plānu, kas balstīts uz līdera un sekotāju shēmu un uzņēmumu savstarpēju papildināmību. Katrs uzņēmums koncentrēsies uz konkrētu transportlīdzekļa veidu katrā produktu segmentā, t. i., uzņēmums, kurš ir līderis, izstrādās vienu “mātes” transportlīdzekli (līdera automobili) un “māsas” transportlīdzekļus ar sekotāju komandu atbalstu. Katrs uzņēmums arī koncentrēsies uz saviem galvenajiem reģioniem. Saskaņā ar šo shēmu Nissan koncentrēsies uz Ķīnu, Ziemeļameriku un Japānu; Renault — uz Eiropu, Krieviju, Dienvidameriku un Ziemeļāfriku; un Mitsubishi — uz Dienvidaustrumāziju un Okeāniju
                  5
               . Nākamajā dienā, reaģējot uz to, ka ES tirgus daļa pasaules vieglo automobiļu ražošanā nepārtraukti samazinājās
                  6
               , Nissan apstiprināja nodomu samazināt savu klātbūtni Eiropā
                  7
               , lai koncentrētos uz ienesīgākiem tirgiem, un paziņoja par savas rūpnīcas slēgšanu Barselonā
                  8
               . Slēgšana tika pabeigta līdz 2021. gada beigām.

               13.5. punktā minētie uzņēmumi bija Nissan piegādātāji. Paziņojums par Nissan rūpnīcas slēgšanu izraisīja dažu šo piegādātāju (piemēram, Faurencia
                  9
                vai Continental) daļēju slēgšanu un darbinieku skaita samazināšanu par 31–53 %, savukārt citi piegādātāji, piemēram, Aludyne
                  10
               , Magna Seating
                  11
                vai Robert Bosch
                  12
               , darbību pārtrauca pilnībā.

               Paredzamā darbvietu zaudēšanas ietekme uz ekonomiku un nodarbinātību vietējā, reģionālajā un valsts līmenī

               14.Autobūves nozare ir trešā svarīgākā nozare Katalonijā (aiz ķīmiskās rūpniecības un pārtikas rūpniecības) gan apgrozījuma, gan nodarbinātības ziņā. Autobūves nozares apgrozījums (23,8 miljardi EUR) veido vairāk nekā 10 % no reģiona IKP
                  13
               . Saskaņā ar Katalonijas autobūves nozares klastera (CIAC) datiem
                  14
                autobūve nodrošina aptuveni 143 000 darbvietu (tiešās, netiešās un stimulētās darbvietas), kas veido 4,2 % no Katalonijas nodarbināto iedzīvotāju skaita.

               15.Šajā pieteikumā minētie darbinieku atlaišanas gadījumi ir koncentrēti četros Barselonas provinces apgabalos (Barcelonès, Alt Penedés, Baix Llobregat un Vallés Oriental), kur atrodas daudzi autobūves uzņēmumi. Laika posmā no 2018. līdz 2020. gadam šajos reģionos darbvietu likvidācija pieauga.

               Zaudētās darbvietas Barcelonès, Alt Penedés, Baix Llobregat un Vallés Oriental apgabalos (2017=0)

               Avots: SOC (Katalonijas valsts nodarbinātības dienests)
                  15

               16.To darba ņēmēju skaits, kas no 2021. gada janvāra līdz jūnijam Katalonijā atlaisti no darba, izmantojot kolektīvās atlaišanas procedūru (7993 cilvēki), jau pārsniedz 2020. gadā atlaisto darba ņēmēju skaitu (7936 cilvēki)
                  16
               . Gandrīz 50 % no 2021. gada pirmajā pusgadā atlaistajiem darba ņēmējiem strādāja autobūves nozarē, kuru visvairāk skāra kolektīvo atlaišanas procedūru skaita pieaugums.

               17.Nissan rūpnīcas slēgšana Barselonā izraisīja vairāk nekā 2500 tiešu darbvietu likvidāciju un 8000 darbvietu zaudēšanu tās piegādātāju vidū (3000 darbvietas augstākā līmeņa piegādātāju uzņēmumos, kas tieši sadarbojas ar automobiļu ražotājiem, un papildu 5000 darbvietas mazāku piegādātāju uzņēmumos)
                  17
               . Darba devēju asociācija Primec lēš, ka Nissan Barselonas rūpnīcas slēgšanas negatīvā ietekme ir 3600 miljoni EUR — šis zaudējums ir līdzvērtīgs 2,6 % no Katalonijas rūpniecības nozares vērtības
                  18
               .

               ES kvalitātes sistēmas pārmaiņu un pārstrukturēšanās prognozēšanai piemērošana

               18.Spānija ir aprakstījusi, kā šajā gadījumā tika ņemti vērā ieteikumi, kas izklāstīti ES kvalitātes sistēmā pārmaiņu un pārstrukturēšanas prognozēšanai. Spānija uzsver, ka publiskā sektora struktūras uzrauga pārstrukturēšanas procesus un pārvalda kolektīvās atlaišanas pieprasījumus, lai arī tām nav ne apstiprināšanas, ne atteikšanas tiesību. Tomēr minētās struktūras sadarbībā ar vietējām struktūrām vai publiskā un privātā sektora struktūrām (pārkvalifikācijas aģentūrām) var izstrādāt programmas, kas veicina darbvietu radīšanu.

               19.Gatavojoties darba ņēmēju atlaišanai, saskaņā ar valsts tiesību aktiem sociālie partneri, uzņēmumi un darba ņēmēju pārstāvji iesaistās sarunās nolūkā vienoties par darba ņēmēju atlaišanu un nodarbinātības atjaunošanas programmām, kas ietilpst tāda uzņēmuma juridiskajos pienākumos, kurš vienlaikus atlaiž 50 vai vairāk darbinieku. Nodarbinātības atjaunošanas programmas nodrošina darba ņēmējiem palīdzību darba meklējumos, karjeras konsultēšanu un apmācību. Programmu ilgums ir seši mēneši. Katalonijas valsts nodarbinātības dienests (SOC) sniedz pārkvalifikācijas pakalpojumus darbu zaudējušiem darba ņēmējiem, uz kuriem neattiecas nodarbinātības atjaunošanas programmas.

               20.Katalonijas visreprezentatīvākās arodbiedrību un uzņēmēju organizācijas Comisiones Obreras, UGT, Fomento del Trabajo Nacional (FOMENT) un PIMEC (Katalonijas MVU asociācija) analizēja reģiona darba tirgus nākotnes perspektīvas un prasmes, ko pieprasa uzņēmumi, kuri piedāvā darbvietas. Šie sociālie partneri piedalījās darba grupā, lai noteiktu pasākumu kopumu, kam pieprasīts EGF līdzfinansējums.

               Papildināmība ar darbībām, ko finansē no valsts vai Savienības līdzekļiem

               21.Spānija ir apstiprinājusi, ka turpmāk aprakstītie pasākumi, kas saņem EGF finansiālu ieguldījumu, nesaņems finansiālus ieguldījumus no citiem Savienības finanšu instrumentiem.

               22.Saskaņotais individualizēto pakalpojumu kopums papildina pasākumus, ko finansē no citiem valsts vai ES fondiem, piemēram, SOC vispārējos pakalpojumus (atbalsts darba meklēšanā, profesionālās konsultācijas un apmācība).

               Procedūras, ko ievēro, apspriežoties ar paredzētajiem atbalsta saņēmējiem vai viņu pārstāvjiem, vai sociālajiem partneriem, kā arī vietējām un reģionālajām varas iestādēm

               23.Spānija ir norādījusi, ka EGF pieteikumu atbalstīja dažādi dalībnieki. Tika izveidota darba grupa, kurā citu starpā piedalījās pārstāvji no SOC, CIAC un Agència per la Competitivitat de l'Empresa (ACCIÓ)
                  19
               . Darba grupa sanāca divas reizes nedēļā no 2020. gada 30. jūlija līdz 2020. gada 14. decembrim. Šajā procesā piedalījās arī sociālie partneri (minēti 20. punktā). Sociālie partneri 2020. gada 26. novembra sanāksmē oficiāli pauda atbalstu EGF pasākumiem, kas tiks piedāvāti bijušajiem Nissan piegādātāju darbiniekiem.

               Paredzētie atbalsta saņēmēji un ierosinātie pasākumi

               Paredzētie atbalsta saņēmēji

               24.Aplēsts, ka pasākumos piedalīsies 450 darbu zaudējušie darba ņēmēji. Šos darba ņēmējus pēc dzimuma, vecuma grupas un izglītības līmeņa var iedalīt šādi:

                        Kategorija

                        Paredzamais atbalsta saņēmēju skaits

                        Dzimums:

                        vīrieši:

                        250

                        (55,6 %)

                        sievietes:

                        200

                        (44,4 %)

                        nebināras personas:

                        0

                        (0,0 %)

                        Vecuma grupa:

                        jaunāki par 30 gadiem:

                        16

                        (3,5 %)

                        30–54 gadus veci:

                        277

                        (61,6 %)

                        vecāki par 54 gadiem:

                        157

                        (34,9 %)

                        Izglītības līmenis:

                        pamatizglītības otrais posms vai zemāka izglītība
                           20

                        227

                        (50,4 %)

                        vidējā izglītība
                           21
                         vai pēcvidusskolas izglītība
                           22

                        108

                        (24,0 %)

                        augstākā izglītība
                           23

                        115

                        (25,6 %)

               Ierosinātie pasākumi

               25.Atlaistajiem darba ņēmējiem sniedzamie individualizētie pakalpojumi ietver šādus pasākumus.

               –Vispārīga informācija un sagaidīšanas sesija. Tas ietver vispārīgu informāciju par pieejamajām konsultāciju un apmācības programmām, pabalstiem un stimuliem, kā arī par darba ņēmēju profilēšanu. Tā kā pasākums tiek īstenots sadarbībā ar Katalonijas autobūves nozares klasteri, darba ņēmējiem ir iespēja noskaidrot savas karjeras perspektīvas autobūves nozarē un izlemt, vai paaugstināt kvalifikāciju un palikt šajā nozarē vai pārkvalificēties, lai atrastu darbu citās nozarēs.

               –Sagatavošanas semināros galvenā uzmanība tika pievērsta dažādām darba meklēšanas metodēm un galvenajiem darba meklēšanas aspektiem, piemēram, CV veidošanai, darba intervijām, grupas dinamikai u. c. To papildina padziļināta informācija par pārkvalificēšanos, nozarēm, kurās nepieciešama licencēšana vai profesionālās kompetences sertifikāti, un darbā iegūto kompetenču un vispārīgo prasmju sertificēšanu. Tiem, kuri apsver pašnodarbinātības iespēju, tiek rīkoti semināri par uzņēmējdarbības uzsākšanu.

               –Profesionālā orientācija tiek nodrošināta divpusējās sesijās ar konsultantu. Konsultants un darba ņēmējs kopīgi sagatavo individualizētu nodarbinātības vai pašnodarbinātības ceļu. Šo sesiju laikā tiek noteiktas arī mācību vajadzības.

               –Apmācība. Tas ietver 1) apmācību par horizontālajām kompetencēm, piemēram, personisko izaugsmi, profesionālā riska novēršanu, svešvalodām un pasniedzēju apmācību; 2) pārkvalifikācijas profesionālo apmācību, lai apmierinātu noteiktās vietējā darba tirgus vajadzības, piemēram, ēku un pilsētas aprīkojuma uzturēšana, noliktavas darbība, noliktavas loģistika, HACCP
                  24
               , pārtikas nekaitīgums, pārtikas apstrāde utt.; un 3) kvalifikācijas celšanas profesionālo apmācību par autobūves nozarē vajadzīgajām prasmēm, piemēram, metināšanas tehniku (TIG
                  25
               , MIG/MAG
                  26
               , automātiskā metināšana, īpaša metināšana utt.), rūpniecisko dizainu (2D un 3D mehāniskā projektēšana, CAD, CAD-CAM
                  27
                sistēmu integrācija utt.), apstrādi (CNC programmēšana
                  28
               , CNC plānu interpretēšana, operators un instrumentu sagatavotājs utt.) un apkopi (elektriskā, hidrauliskā un pneimatiskā automatizācija; programmējama automatizācija; ritošās daļas un transmisijas sistēmu apkope; hibrīda un elektrisko transportlīdzekļu apkope; utt.); un 4) praksi uzņēmumos. Šī pasākuma mērķis ir atvieglot apmācības pieredzi reālā darba vidē.

               –Atbalsts uzņēmējdarbībai. Lai attīstītu dzīvotspējīgus uzņēmējdarbības vai pašnodarbinātības projektus, darba ņēmēji, kuri vēlas kļūt par pašnodarbinātajiem, visā uzņēmējdarbības uzsākšanas procesā saņem atbalstu apmācību un individualizētu apmācību veidā. Tas var ietvert plānošanu, priekšizpēti, biznesa plānus, palīdzību finansēšanas iespēju noteikšanā utt.

               –Uzņēmuma izveide. Darba ņēmēji, kuri izveido savu uzņēmumu vai kļūst par pašnodarbinātajiem, saņem līdz 5000 EUR darbības uzsākšanas izmaksu segšanai.

               –Intensīva palīdzība darba meklēšanā, tostarp aktīva vietējo un reģionālo nodarbinātības iespēju (arī pašnodarbinātām personām) meklēšana un darba piemeklēšana atbilstoši prasmēm.

               –Konsultācijas pēc atgriešanās darbā. Darba tirgū atgriezušies darba ņēmēji pirmo mēnešu laikā saņem konsultācijas, lai novērstu iespējamās problēmas, kas varētu rasties jaunajās darbvietās.

               –Stimuli. Tiek nodrošināti dažādi stimuli. 1) Ir paredzēta ceļa izdevumu daļēja segšana. Aprēķinātajā summā par katru dalības dienu tiek ņemts vērā, vai braucieni uz darbu ir pilsētā vai starp pilsētām. 2) Aprūpētā darba uzteikuma stimuli. Personas, kuras atgriežas darbā, saņem 350 EUR mēnesī ne ilgāk kā trīs mēnešus. Šis stimuls ir paredzēts, lai veicinātu ātru nodarbinātības atjaunošanu un stimulētu vecāka gadagājuma darba ņēmējus palikt darba tirgū. 3) Prakses pabalsts. Darba ņēmēji, kuri iziet praksi uzņēmumos, saņem 10 EUR par katru prakses stundu. 4) Ar apgādājamo aprūpi saistīto izdevumu daļēja segšana. Darba ņēmēji, kuru aprūpē ir citas personas (bērni, vecāki cilvēki vai invalīdi), saņem līdz 20 EUR par līdzdalības dienu pasākumos. Mērķis ir segt papildu izmaksas, kas dalībniekiem ar aprūpes pienākumiem rodas, lai piedalītos pasākumos.

               26.Pasākumi tika plānoti saskaņā ar Spānijas aprites ekonomikas stratēģiju
                  29
                un Katalonijas ilgtspējīgas attīstības stratēģiju
                  30
               . Horizontālā apmācība digitālo prasmju jomā un daļa no plānotajām kvalifikācijas celšanas / pārkvalificēšanās apmācībām nodrošina digitālās rūpniecības laikmetā un resursefektīvā ekonomikā nepieciešamo prasmju izplatīšanu saskaņā ar EGF regulas 7. panta 2. punktu. Šajā nolūkā ir ņemti vērā pētījumi Capacitats i tecnologies vinculades a la indústria 4.0 a Catalunya
                  31
                un Competències i necessitats formatives del sector de l’automoció a Catalunya
                  32
               .

               27.Šīs ierosinātie pasākumi ir aktīvie darba tirgus pasākumi, kas ietilpst EGF regulas 7. pantā minētajos pasākumos, par kuriem ir tiesības saņemt atbalstu. Šie pasākumi neaizstāj pasīvus sociālās aizsardzības pasākumus.

               28.Attiecībā uz darbu zaudējušo darba ņēmēju atbalstīšanai jau veiktajiem pasākumiem Spānija ir informējusi, ka darba ņēmēji, kuriem ir tiesības uz aprūpētā darba uzteikuma programmām
                  33
               , jau ir saņēmuši šo programmu atbalstu, un SOC ir nodrošinājis darba ņēmējiem piekļuvi tā vispārējiem pakalpojumiem (palīdzība darba meklējumos, profesionālās konsultācijas un apmācība).

               29.Spānija ir sniegusi nepieciešamo informāciju par pasākumiem, kas attiecīgajiem uzņēmumiem ir obligāti jāveic saskaņā ar valsts tiesību aktiem vai koplīgumiem. Spānija ir apliecinājusi, ka EGF finansiālais ieguldījums neaizstās minētos pasākumus.

               Aplēstais budžets

               30.Aplēstās kopējās izmaksas ir 3 288 419 EUR, kas ietver izdevumus par individualizētiem pakalpojumiem 3 138 300 EUR apmērā un izdevumus par sagatavošanās, pārvaldības, informācijas un reklāmas, kontroles un ziņošanas pasākumiem 150 119 EUR apmērā.

               31.Kopējais finansiālais ieguldījums, kas pieprasīts no EGF, ir 2 795 156 EUR (85 % no kopējām izmaksām).

               32.Valsts priekšfinansējumu un līdzfinansējumu nodrošina SOC.

                        Pasākumi

                        Aplēstais dalībnieku skaits

                        Aplēstās izmaksas par vienu dalībnieku
                        (EUR)
                           34

                        Aplēstās kopējās izmaksas

                        (EUR)
                           35

                        Individualizēti pakalpojumi (pasākumi saskaņā ar EGF regulas 7. panta 2. punkta a) apakšpunktu)

                        Vispārīga informācija atbilstīgajiem saņēmējiem un sagaidīšanas sesija
                           (acogida y diagnóstico inicial)

                        450

                        70

                        31 500

                        Sagatavošanas semināri
                           (medidas de sensibilización-talleres preparatorios)

                        200

                        250

                        50 000

                        Profesionālā orientācija
                           (programa de orientación laboral)

                        450

                        472

                        212 500

                        Apmācība
                           (programa de formación)

                        400

                        3104

                        1 241 500

                        Atbalsts uzņēmējdarbībai
                           (escuela de emprendedores y asesoría del emprendedor)

                        50

                        1300

                        65 000

                        Uzņēmuma izveide
                           (incentivo a la constitución de negocios)

                        20

                        5 000

                        100 000

                        Intensīva palīdzība darba meklēšanā
                           (prospección laboral)

                        300

                        1300

                        390 000

                        Konsultācijas pēc atgriešanās darbā
                           (seguimiento en el empleo)

                        200

                        250

                        50 000

                        Starpsumma (a):

                        Procentuālā daļa no individualizēto pakalpojumu kopuma:

                        –

                        2 140 500

                        (68,21 %)

                        Pabalsti un stimuli (pasākumi saskaņā ar EGF regulas 7. panta 2. punkta b) apakšpunktu)

                        Stimuli
                           (beca desplazamiento, insercción laboral por cuenta aj ena, conciliación, y beca prácticas en empresa)

                        450

                        2217

                        997 800

                        Starpsumma (b):

                        Procentuālā daļa no individualizēto pakalpojumu kopuma:

                        –

                        997 800

                        (31,79 %)

                        Pasākumi saskaņā ar EGF regulas 7. panta 5. punktu

                        1. Sagatavošanās pasākumi

                        –

                        14 678

                        2. Pārvaldība

                        –

                        85 087

                        3. Informācija un publicitāte

                        –

                        35 615

                        4. Kontrole un ziņošana

                        –

                        14 739

                        Starpsumma (c):

                        Procentuālā daļa no kopējām izmaksām:

                        –

                        150 119

                        (4,57 %)

                        Kopējās izmaksas (a + b + c):

                        –

                        3 288 419

                        EGF ieguldījums (85 % no kopējām izmaksām)

                        –

                        2 795 156

               33.To pasākumu izmaksas, kuri iepriekš minētajā tabulā noteikti kā pasākumi saskaņā ar EGF regulas 7. panta 2. punkta b) apakšpunktu, nepārsniedz 35 % no saskaņotā individualizēto pakalpojumu kopuma kopējām izmaksām. Spānija apstiprināja, ka šie pasākumi ir atkarīgi no tā, vai paredzētie atbalsta saņēmēji aktīvi piedalās darba meklēšanas vai apmācības pasākumos.

               34.Spānija apstiprināja, ka to ieguldījumu izmaksas, kuri attiecas uz pašnodarbinātību, uzņēmējdarbības sākšanu un darba ņēmēju pārņemšanu, nepārsniegs 22 000 EUR vienam atbalsta saņēmējam.

               Izdevumu atbilstības periods

               35.Spānija sāka sniegt individualizētos pakalpojumus paredzētajiem atbalsta saņēmējiem 2022. gada 17. janvārī. Tāpēc par izdevumiem saistībā ar pasākumiem būs tiesības saņemt EGF finansiālu ieguldījumu par laikposmu, kas sākas 2022. gada 17. janvārī un beidzas 24 mēnešus pēc finansēšanas lēmuma spēkā stāšanās dienas.

               36.Spānijai 2020. gada 30. jūlijā sāka rasties administratīvie izdevumi saistībā ar EGF īstenošanu. Tāpēc par izdevumiem saistībā ar sagatavošanās, pārvaldības, informācijas un publicitātes, kontroles un ziņošanas pasākumiem ir tiesības saņemt EGF finansiālu ieguldījumu par laikposmu, kas sākas 2020. gada 30. jūlijā un beidzas 31 mēnesi pēc finansēšanas lēmuma spēkā stāšanās dienas.

               Pārvaldības un kontroles sistēmas

               37.Pieteikums ietver pārvaldības un kontroles sistēmas aprakstu, kurā norādīti iesaistīto struktūru pienākumi. Spānija paziņoja Komisijai, ka finansiālo ieguldījumu pārvaldīs un kontrolēs tās pašas struktūras, kuras pārvalda un kontrolē Eiropas Sociālo fondu Plus. SOC būs pārvaldes iestādes starpniekiestāde.

               Attiecīgās dalībvalsts apņemšanās

               38.Spānija ir sniegusi visus nepieciešamos apliecinājumus tam, ka:

               –piekļuvē ierosinātajiem pasākumiem un to īstenošanai tiks piemēroti vienlīdzīgas attieksmes un nediskriminācijas principi,

               –ir ievērotas valstu un ES tiesību aktos paredzētās prasības par kolektīvo atlaišanu,

               –uzņēmumi, kuros atlaisti darba ņēmēji un kuri pēc atlaišanas ir turpinājuši darbību, ir ievērojuši tiem noteiktos juridiskos pienākumus un ir snieguši darba ņēmējiem attiecīgu palīdzību,

               –tiks novērsta jebkāda dubulta finansēšana,

               –EGF finansiālais ieguldījums atbildīs procesuālajiem un materiālajiem Savienības noteikumiem par valsts atbalstu.

               IETEKME UZ BUDŽETU

               Budžeta priekšlikums

               39.EGF nepārsniedz maksimālo gada apjomu 186 miljonu EUR apmērā (2018. gada cenās), kā paredzēts 8. pantā Padomes 2020. gada 17. decembra Regulā (ES, Euratom) 2020/2093, ar ko nosaka daudzgadu finanšu shēmu 2021.–2027. gadam
                  36
               .

               40.Pēc pieteikuma izskatīšanas attiecībā uz EGF regulas 13. panta 1. un 2. punktā paredzētajiem nosacījumiem un ņemot vērā paredzēto atbalsta saņēmēju skaitu, ierosinātos pasākumus un aplēstās izmaksas, Komisija ierosina izmantot EGF līdzekļus 2 795 156 EUR apmērā, kas veido 85 % no kopējām ierosināto pasākumu izmaksām, lai sniegtu finansiālu ieguldījumu saistībā ar pieteikumu.

               41.Lēmuma priekšlikumu par EGF izmantošanu kopīgi pieņems Eiropas Parlaments un Padome, kā noteikts 9. punktā 2020. gada 16. decembra Iestāžu nolīgumā starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  37
               .

               Saistītie tiesību akti

               42.Vienlaikus ar priekšlikumu lēmumam par EGF izmantošanu Komisija Eiropas Parlamentam un Padomei iesniegs priekšlikumu par līdzekļu pārvietošanu uz attiecīgo budžeta pozīciju 2 795 156 EUR apmērā.

               43.Vienlaikus ar priekšlikumu lēmumam par EGF izmantošanu Komisija pieņēma lēmumu par finansiālu ieguldījumu, kas ir finansēšanas lēmums Finanšu regulas 110. panta nozīmē
                  38
               . Minētais lēmums par finansēšanu stāsies spēkā dienā, kad Komisijai tiek paziņots, ka Eiropas Parlaments un Padome ir apstiprinājuši budžeta pārvietojumu.

               2022/0010 (BUD)

               Priekšlikums

               EIROPAS PARLAMENTA UN PADOMES LĒMUMS

               par Eiropas Globalizācijas pielāgošanās fonda darbu zaudējušiem darba ņēmējiem izmantošanu saskaņā ar Spānijas iesniegto pieteikumu EGF/2021/006 ES/Cataluña automotive

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Regulu (ES) 2021/691 (2021. gada 28. aprīlis) par Eiropas Globalizācijas pielāgošanās fondu darbu zaudējušiem darba ņēmējiem (EGF) un ar ko atceļ Regulu (ES) Nr. 1309/2013
                  39
               , un jo īpaši tās 15. panta 1. punktu,

               ņemot vērā 2020. gada 16. decembra Iestāžu nolīgumu starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem
                  40
               , tostarp par ceļvedi jaunu pašu resursu ieviešanai, un jo īpaši tā 9. punktu,

               ņemot vērā Eiropas Komisijas priekšlikumu,

               tā kā:

               (1)Eiropas Globalizācijas pielāgošanās fonda darbu zaudējušiem darba ņēmējiem (EGF) mērķis ir apliecināt solidaritāti un veicināt ilgtspējīgu pienācīgas kvalitātes nodarbinātību Savienībā, sniedzot atbalstu darbu zaudējušiem darba ņēmējiem un pašnodarbinātām personām, kuri ir atlaisti no darba nozīmīgas pārstrukturizācijas rezultātā, un palīdzot viņiem pēc iespējas ātrāk atgriezties ilgtspējīgā pienācīgas kvalitātes nodarbinātībā.

               (2)EGF nepārsniedz maksimālo gada apjomu 186 miljonu EUR apmērā (2018. gada cenās), kā noteikts Padomes Regulas (ES, Euratom) 2020/2093 8. pantā
                  41
               .

               (3)2021. gada 23. septembrī Spānija iesniedza pieteikumu EGF izmantošanai saistībā ar darba ņēmēju atlaišanu saimnieciskās darbības nozarē, kas klasificēta saimniecisko darbību statistiskās klasifikācijas Eiropas Kopienā (NACE)
                  42
                2. redakcijas 29. nodaļā (Automobiļu, piekabju un puspiekabju ražošana), kopējās statistiski teritoriālo vienību klasifikācijas (NUTS)
                  43
                2. līmeņa reģionā Katalonijā (ES51), Spānijā. Saistībā ar pieteikumu tika sniegta papildu informācija saskaņā ar Regulas (ES) 2021/691 8. panta 5. punktu. Minētais pieteikums atbilst Regulas (ES) 2021/691 13. pantā noteiktajām prasībām par EGF finansiālo ieguldījumu.

               (4)Tāpēc būtu jāizmanto EGF, lai sniegtu finansiālu ieguldījumu 2 795 156 EUR apmērā saistībā ar Spānijas iesniegto pieteikumu.

               (5)Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

               1. pants

               Savienības 2022. finanšu gada vispārējā budžetā izmanto Eiropas Globalizācijas pielāgošanās fondu darbu zaudējušiem darba ņēmējiem, lai piešķirtu 2 795 156 EUR saistību un maksājumu apropriācijās.

               2. pants

               Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no [lēmuma pieņemšanas datums]
                  44*.

               Briselē,

                  Eiropas Parlamenta vārdā —
                        Padomes vārdā —

                  priekšsēdētājs
                        priekšsēdētājs

                     (1)

                        OV L 153, 3.5.2021., 48. lpp.

                     (2)

                        Komisijas Deleģētā Regula (ES) 2019/1755 (2019. gada 8. augusts), ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi. OV L 270, 24.10.2019., 1.–56. lpp.

                     (3)

                        OV L 393, 30.12.2006., 1. lpp.

                     (4)

                        Saskaņā ar Regulas (ES) 2021/691 7. panta piekto daļu.

                     (5)

                  Groupe Renault – Alliance, paziņojums presei, 2020. gada 27. maijs

                  https://www.elmundo.es/motor/2020/05/27/5ece193ffc6c83c0408b4596.html

                     (6)

                        Saskaņā ar Starptautiskās Autoražotāju organizācijas (OICA) datiem pēdējās divās desmitgadēs (1999.–2019. g.) ES ir pakāpeniski zaudējusi tirgus daļu vieglo automobiļu ražošanā. 1999. gadā ES bija pasaules vadošais reģions ar 40,7 % no pasaules vieglo automobiļu ražošanas, turpretī 2019. gadā ES daļa pasaules tirgū bija samazinājusies līdz 23,6 %.

                     (7)

                  https://www.reuters.com/article/us-nissan-restructuring-exclusive-idUSKBN22R1NX
                  .

                     (8)

                  https://latribunadeautomocion.es/2020/05/uchida-nissantenemos-la-intencion-de-cerrar-barcelona-en-diciembre-de-2020/?v=d3dcf429c679
                  .

                     (9)

                        Kopējais atlaisto darbinieku skaits: 160 ( 89 periodā no 2020. gada jūnija līdz decembrim un 71 atsauces periodā no 2021. gada janvāra līdz jūlijam.

                     (10)

                        Aludyne no darba atlaida visus darbiniekus — 79 darbiniekus periodā no 2020. gada jūnija līdz decembrim un 3 atsauces periodā.

                     (11)

                        Magna Seating Spain no darba atlaida visus darbiniekus — 57 darbiniekus periodā no 2020. gada jūnija līdz decembrim un 1 atsauces periodā.

                     (12)

                        Robert Bosch España (Castellet rūpnīca) no darba atlaida visus darbiniekus — 293 darbiniekus periodā no 2020. gada jūnija līdz decembrim un 8 atsauces periodā.

                     (13)

                  https://www.economiadigital.es/empresas/nissan-industria-catalana-pierde-3600-millones-cierre_20067534_102.html
                  .

                     (14)

                  Katalonijas autobūves nozares klasteris (CIAC)
                   ir bezpeļņas organizācija, kas atvērta ar autobūvi saistītiem uzņēmumiem, kuri darbojas Katalonijā un nodarbojas ar pētniecību, attīstību un inovāciju. CIAC galvenais mērķis ir stiprināt automobiļu rūpniecības konkurētspēju.

                     (15)

                  Servei Públic d'Ocupació de Catalunya
                  .

                     (16)

                        https://www.elperiodico.com/es/economia/20210611/ola-repunta-catalunya-7-993-11816139.

                     (17)

                  https://www.lavanguardia.com/economia/20201111/49392567462/nissan-barcelona-crisis-impacto-cierre-fabricas-plantas.html
                  .

                     (18)

                  https://www.economiadigital.es/empresas/nissan-industria-catalana-pierde-3600-millones-cierre_20067534_102.html
                  .

                     (19)

                        ACCIÓ ir Katalonijas uzņēmumu konkurētspējas aģentūra.

                     (20)

                        ISCED 0.–2. līmenis.

                     (21)

                        ISCED 3. līmenis.

                     (22)

                        ISCED 4. līmenis.

                     (23)

                        ISCED 5.–8. līmenis.

                     (24)

                        Bīstamības analīzes kritiskie kontroles punkti (HACCP) ir starptautiski atzīta metode ar pārtiku saistītu risku identificēšanai un pārvaldībai.

                     (25)

                        Metināšana ar volframa inerto gāzi (TIG).

                     (26)

                        Metināšana ar metāla inertu gāzi (MIG) un metāla aktīvu gāzi (MAG).

                     (27)

                        CAD/CAM nozīmē datorizētā programmēšana un datorizētā ražošana.

                     (28)

                        CNC programmēšanu (datora skaitliskās programmvadības programmēšana) ražotāji izmanto, lai izstrādātu programmu instrukcijas darbgalda datorizētai kontrolei. CNC ir iesaistīta ražošanas procesā un uzlabo automatizāciju, kā arī elastību.

                     (29)

                  https://www.miteco.gob.es/es/calidad-y-evaluacion-ambiental/temas/economia-circular/estrategia/
                  .

                     (30)

                  Estrategia para el desarrollo sostenible de Cataluña
                  .

                     (31)

                  Capacitats i tecnologies vinculades a la indústria 4.0 a Catalunya
                  .

                     (32)

                  Competències i necessitats formatives del sector de l’automoció a Catalunya
                  .

                     (33)

                        Aprūpētā darba uzteikuma programmas, kas ir juridisks pienākums uzņēmumam, kurš vienlaicīgi atlaiž 50 vai vairāk darbinieku. Šīs programmas nodrošina darba ņēmējiem palīdzību darba meklējumos, karjeras konsultēšanu un apmācību. Programmu ilgums ir seši mēneši.

                     (34)

                        Lai izvairītos no zīmēm aiz komata, aprēķinātās izmaksas uz vienu darba ņēmēju ir noapaļotas. Tomēr noapaļošana neietekmē katra pasākuma kopējās izmaksas, kas paliek tādas pašas kā Spānijas iesniegtajā pieteikumā.

                     (35)

                        Kopsummas nesakrīt noapaļošanas dēļ.

                     (36)

                        OV L 433, 22.12.2020, I/11. lpp.

                     (37)

                        OV L 433, 22.12.2020, I/29. lpp.

                     (38)

                        Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012, OV L 193, 30.7.2018., 1. lpp.

                     (39)

                        OV L 153, 3.5.2021., 48. lpp.

                     (40)

                        OV L 433, 22.12.2020., I/29. lpp.

                     (41)

                        Padomes Regula (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam (OV L 433, 22.12.2020., I/11. lpp.).

                     (42)

                        Eiropas Parlamenta un Padomes Regula (EK) Nr. 1893/2006 (2006. gada 20. decembris), ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām (OV L 393, 30.12.2006., 1. lpp.).

                     (43)

                        Komisijas Deleģētā Regula (ES) 2019/1755 (2019. gada 8. augusts), ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi. OV L 270, 24.10.2019., 1.–56. lpp.

                     (44)
                  *
                        Datumu ieraksta Parlaments pirms publicēšanas OV.